Návrh VYKONÁVACIE ROZHODNUTIE RADY, ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku /* COM/2012/0291 final - 2012/0153 (NLE) */





DÔVODOVÁ SPRÁVA Rada poskytla 7. decembra 2010 Írsku na jeho žiadosť finančnú pomoc (vykonávacie rozhodnutie 2011/77/EÚ) na podporu dôsledného programu ekonomických a finančných reforiem, ktorého cieľom je obnoviť dôveru, umožniť návrat hospodárstva k udržateľnému rastu a ochrániť finančnú stabilitu v Írsku, eurozóne a EÚ. V súlade s článkom 3 ods. 9 rozhodnutia 2011/77/EÚ Komisia spolu s MMF a v spolupráci s ECB uskutočnila šieste preskúmanie, ktoré sa týkalo pokroku dosiahnutého írskymi orgánmi pri vykonávaní dohodnutých opatrení, ako aj účinnosti a hospodárskeho a sociálneho vplyvu dohodnutých opatrení. S prihliadnutím na zrevidovaný hospodársky výhľad, ako aj na medzitým zistené informácie Komisia navrhuje upraviť podmienky hospodárskej politiky tvoriace základ pomoci, ako sa vysvetľuje ďalej v texte. Komisia považuje navrhované zmeny podmienok hospodárskej politiky za nevyhnutné na zaistenie plynulého vykonávania programu a zabezpečenie plnenia cieľov programu. 2012/0153 (NLE) Návrh VYKONÁVACIE ROZHODNUTIE RADY, ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus[1], a najmä na jeho článok 3 ods. 2, so zreteľom na návrh Európskej komisie, keďže: (1) Rada poskytla Írsku na jeho žiadosť finančnú pomoc (vykonávacie rozhodnutie 2011/77/EÚ[2]) na podporu dôsledného programu hospodárskych a finančných reforiem, ktorého cieľom je obnoviť dôveru, umožniť návrat hospodárstva k udržateľnému rastu a zachovať finančnú stabilitu v Írsku, eurozóne a Únii. (2) V súlade s článkom 3 ods. 9 vykonávacieho rozhodnutia 2011/77/EÚ Komisia spolu s MMF a v spolupráci s Európskou centrálnou bankou (ECB) uskutočnila šieste preskúmanie, ktoré sa týkalo pokroku dosiahnutého írskymi orgánmi pri vykonávaní dohodnutých opatrení, ako aj účinnosti a hospodárskeho a sociálneho vplyvu dohodnutých opatrení. (3) Írske orgány predložili parlamentu v septembri roku 2011 právne predpisy na posilnenie dlhodobej udržateľnosti verejných financií tak, ako sa to plánovalo v programe. Niektoré prvky plánovanej reformy neboli do konca uvedeného šiesteho štvrťročného preskúmania schválené parlamentom (najmä pokiaľ ide o nárok na dôchodok pre nových zamestnancov verejnej správy vrátane prehodnotenia predčasného odchodu do dôchodku pre niektoré kategórie štátnych zamestnancov a valorizácie dôchodkov podľa rastu spotrebiteľských cien, prepojenie dôchodkov s priemerným zárobkom za pracovnú kariéru a prepojenie dôchodkového veku nových zamestnancov so zákonným dôchodkovým vekom). Orgány sa zaviazali zabezpečiť schválenie týchto ustanovení najneskôr do konca roka 2012. (4) Keďže vykonanie záťažového testu na úrovni EÚ pod záštitou Európskeho orgánu pre bankovníctvo (EBA) sa odložilo do roku 2013, bolo by vhodné, keby sa ďalší záťažový test domácich írskych bánk takisto odložil do roku 2013. Medzitým orgány stanovili základné prípravné práce, ktoré sa dokončia počas roku 2012. (5) Írske orgány stanovili dodatočné opatrenia, ktoré vykonajú počas roku 2012 s cieľom znížiť nezamestnanosť a podporiť dosiahnutie cieľov stanovených v programe. Konkrétne prijmú opatrenia na zvýšenie účinnosti aktivácie na trhu práce, ako aj politík v oblasti odborného vzdelávania a opatrenia na obmedzenie prípadného potenciálu sociálnych platieb odrádzať ľudí od toho, aby pracovali, ktoré budú zároveň chrániť tých najzraniteľnejších. (6) Vykonávacie rozhodnutie Rady 2011/77/EÚ by sa malo vzhľadom na tento vývoj a uvedené dôvody zmeniť a doplniť, PRIJALA TOTO ROZHODNUTIE: Článok 1 Článok 3 vykonávacieho rozhodnutia 2011/77/EÚ sa mení a dopĺňa takto: 1. V odseku 7 sa písmeno d) nahrádza takto: „d) prijatie právnych predpisov o zvýšení zákonného dôchodkového veku na 66 rokov v roku 2014, 67 rokov v roku 2021 a 68 rokov v roku 2028 s cieľom zvýšiť dlhodobú udržateľnosť verejných financií. 2. V odseku 8 sa dopĺňajú tieto písmená: „f) dokončenie nasledujúcich pracovných úloh v domácich írskych bankách, ktorých výsledky írske orgány použijú na vypracovanie správy pre Európsku komisiu, ECB a MMF: i) nezávislé preskúmanie kvality aktív s cieľom posúdiť kvalitu zoskupených a individuálnych úverových portfólií a postupy použité pre stanovenie a monitorovanie kvality aktív; ii) preskúmanie problémových úverových operácií s cieľom posúdiť operatívnu schopnosť a efektívnosť riadenia problémového úverového portfólia v bankách vrátane riadenia omeškaných platieb a postupov reštrukturalizácie pri ozdravovaní nevýnosných úverových portfólií a znižovaní strát z úverov; iii) validácia integrity údajov s cieľom posúdiť spoľahlivosť bankových údajov a iv) projekt vykazovania výnosov a prehodnocovania splatností (tzv. re-ageing) s cieľom preskúmať súčasné postupy v porovnaní s IFRS a príslušnými regulačnými usmerneniami; g) posúdenie pokroku, ktorý zaznamenali banky pri reštrukturalizácii svojich nevýnosných portfólií; h) predloženie hodnotenia Európskej Komisii, ECB a MMF týkajúceho sa opatrení prijatých v súvislosti s príjemcami podpory v nezamestnanosti, ktorí sa nezúčastňujú pohovorov podporujúcich aktivizáciu zamestnanosti; i) dokončenie medzirezortnej správy s cieľom preskúmať možnosti zmiernenia akýchkoľvek nepriaznivých stimulov na zamestnanosť vyplývajúcich zo štruktúry sociálnych platieb; j) prijatie právnych predpisov reformujúcich nároky na dôchodok pre nových zamestnancov verejnej správy. To bude zahŕňať prehodnotenie predčasného odchodu do dôchodku pre niektoré kategórie štátnych zamestnancov a valorizáciu dôchodkov podľa rastu spotrebiteľských cien. Dôchodky sa budú zakladať na priemerných zárobkoch za pracovnú kariéru. Dôchodkový vek nových zamestnancov bude prepojený so zákonným dôchodkovým vekom.“ Dopĺňa sa tento odsek: „9. Írsko dokončí počas roku 2013 v súlade so špecifikáciami memoranda o porozumení záťažové testy bánk, ktoré boli zahrnuté do PCAR (prudenciálneho posúdenia kapitálovej primeranosti) z roku 2011. Záťažový test bude zosúladený s testom EBA a bude sa opierať o výsledky PCAR z roku 2011 a programu finančných opatrení z roku 2012. Záťažový test bude prísny a aj naďalej sa bude zakladať na solídnych prognózach strát z úverov a vysokej miere transparentnosti. Uverejnenie výsledkov bude zosúladené s časovým plánom ďalších testov EBA.“ Článok 2 Toto rozhodnutie je určené Írsku. Článok 3 Toto rozhodnutie sa uverejní v Úradnom vestníku Európskej únie. V Bruseli Za Radu predseda [1] Ú. v. EÚ L 118, 12.5.2010, s. 1. [2] Ú. v. EÚ L 30, 4.2.2011, s. 34.